Peste 100 de elevi, profesori, meșteșugari și artişti participă în acest weekend la o tabără de creaţie cu tradiţie în judeţul Vaslui, „Flori de mai”, a XII-a ediție.
Atelierele sunt diverse. Participanţii pictează icoane pe lemn şi sticlă, fac broderie pe pânză si încondeiază ouă, ne spune cea care se ocupă, an de an, de organizarea taberei, profesoara Daniela Adam:
”Tabăra se va desfășura pe mai multe secțiuni, picturi icoane pe lemn sau sticlă, cusături populare, olărit, decorațiuni din sfoară, confecționarea de măști populare, unde vor participa elevi și profesori pasionați de arta tradițională din județul Vaslui și chiar din afara acestuia. Toți elevii care vor participa la tabăra de meșteșuguri tradiționale vor avea ocazia să cunoască pe viu, de la meșterii populari din județul Vaslui și Iași, modul de lucru a obiectelor tradiționale, la războiul de țesut, roata olarului, cusături populare, măști tradiționale, confecționarea opincilor. De asemenea, în cadrul activității, întreaga atmosferă va fi delectată de un program artistic de cântece și dansuri populare susținute de ansamblul folcoric ”Mlădițe Codăeștene” ce aparțin Căminului Cultural Codăești. Cele mai bune lucrări realizate de elevii din cadrul atelierelor de lucru vor fi jurizate de o comisie de specialitate, apoi elevii vor fi premiați în funcție de rezultatele obținute.”
(Radio Iaşi/Vasile Geles/FOTO imagine ilustrativă radioiasi.ro)